Kenneth Sivertsen

**Kenneth Sivertsen** () var en norsk gitarist, sanger, artist, komponist og humorist. 

Gjennom sin karriere komponerte og fremførte Sivertsen musikk innen en rekke forskjellige stilarter, for eksempel klassisk musikk, visesang, jazz, pop, samtidsmusikk og rock. Han laget også musikk for film, ballett og teater.

## Barndom og oppvekst
Kenneth Sivertsen var bror av forfatteren Solfrid Sivertsen. Han debuterte på bassgitar på en juletrefest som 8-åring. Noen år senere dannet han gruppen «One Two Three» sammen med noen kamerater. Etter ungdomsskolen gikk han to år på Voss Folkehøgskule (1977–1979), et opphold som betød mye for hans videre musikalske utvikling. Flere av gitarstykkene han lagde i denne tiden ble senere utgitt på platen *Spør vinden* (1988). Sivertsen var for det meste selvlært, men fikk også i kortere perioder gitarundervisning av Torbjørn Wiberg, Arild Hansson og Ingunn Anglevik Undheim, og i komposisjon av Magnar Åm.

## 1980-tallet
I 1981 skrev han sin første symfoni, *Håp*, som ble urfremført av Oslo Filharmoniske orkester tre år senere. I 1983 utga Sivertsen sin første plate, *Einsamflygar*, som ble produsert av Erik Hillestad og utgitt av Kirkelig Kulturverksted.

Utover på 1980-tallet ble Sivertsen kjent gjennom ulike opptredener i TV og radio, og gjennom utstrakt turnering – bl. a. sammen med Karl Seglem og Jan Eggum. I 1984 komponerte han sin andre symfoni, *Timeglaset og Morgonstjerna* og året etter fulgte jazzplaten *Amalgamation*. 

Verket *Himmelsyn* ble i 1988 kåret til Årets verk av NOPA. Samme år ble viseplaten *Spør vinden* utgitt.

## 1990-tallet
I 1990 kom platen *Flo*, hans andre utgivelse på Kirkelig Kulturverksted. Mange av låtene på denne platen ble senere utgitt i engelskspråklige versjoner på albumet *High Tide* (1994).

Sivertsen ble etter hvert kjent som en talentfull multikunstner, og samarbeidet blant annet med fremtredende amerikanske jazzmusikere som Michael Brecker, Mike Mainieri, Tony Levin og Bob Mintzer. Utgivelsene *Remembering North* (1993) og *One Day in October* (1998) ble begge utgitt i USA, og fikk glimrende anmeldelser i utenlandsk presse.

Fra 1992 til 1997 var han kjæreste og samarbeidet kunstnerisk med Herborg Kråkevik. Dette samarbeidet resulterte blant annet i den suksessfulle forestillingen *Cabaret* og Kråkeviks plate *Mi Haugtussa*.

På flere av platene sine satte Sivertsen melodi til dikt av bl. a. søsteren Solfrid Sivertsen, Birger Røksund, Halldis Moren Vesaas og Aslaug Vaa. Han samarbeidet også en del med forfatteren Jon Fosse.
I tillegg til sine egne plater, bidro Sivertsen også på utgivelser av bl. a. Silje Nergaard, Jan Eggum, Sigvart Dagsland, Anne Karin Kaasa, Sigmund Groven, Johannes Kleppevik og Aftenlandet.

I 1998 gav Sivertsen ut platen *Melk og honning*, der han gjorde sine egne versjoner av kjente bedehussanger. Platen inneholdt også en versjon av Eric Claptons låt "Give Me Strength".

## 2000-tallet
I 2000 kom *Blod og bensin*, et album med sterke og personlige tekster. Året etter sendte TV 2 to dokumentarprogrammer om musikken hans med tittelen "Kenneths reviderte verden".

Sivertsen slet mye med sykdom i denne perioden, men klarte likevel å lage ny musikk. Etter å ha fått beskjed av legene om at han kun hadde kort tid igjen å leve, komponerte han sitt ambisiøse *Requiem*. Dette verket ble fremført av Bergen filharmoniske orkester i 2003, til gode kritikker.

Sine siste offentlige opptredener gjorde Sivertsen med forestillingen "The Kenneth Sivertsen and Severin-show" i Bergen i september 2004. Samme høst kom platen *Fløyel*, som inneholdt både eldre og nyere innspillinger, inkludert materiale fra *Requiem*.

I november og desember 2006 ble det holdt fire hyllestkonserter til Kenneth Sivertsen på Bømlo. Konsertserien hadde navnet *Draumespor*, etter en av hans plater, og viste bredden i hans karriere som komponist.

Kenneth Sivertsen døde den 24. desember 2006, 45 år gammel i Bergen. Begravelsen fant sted i Moster kirke på Bømlo 29. desember.

I 2007 utgav Astrid Kloster fra gruppen Aftenlandet hyllestplaten *Spor*, som inneholder nye versjoner av tolv sanger fra Sivertsens karriere. Heine Totland, Jan Toft og Jon Eikemo medvirker også på duetter på platen. I senere år har tre av Sivertsens egne plater blitt remastret og lansert i nye utgaver; *Einsamflygar* (CD) i 2007, *Spør vinden* (CD) i 2011 og *Amalgamation* (digitalt) i 2016. I tillegg har fem av Sivertsens verk for kammerorkester blitt spilt inn på nytt og utgitt på platen *Dragning – Chamber music by Kenneth Sivertsen* i 2014.

Biografien *Kenneth – Historia om Kenneth Sivertsen* ble utgitt på Samlaget i 2013, skrevet av Katrine Sele.

## Diskografi
### Album
* *Einsamflygar* (1983) – viser
* *Amalgamation* (1985) – jazz
* *Spør vinden* (1988) – klassisk gitar
* *Flo* (1990) – pop/viser
* *Remembering North* (1993) – jazz
* *High Tide* (1994) – pop/viser
* *Den lilla kvelven* (1995) – kammermusikk, med dikt av Jon Fosse
* *Draumespor* (1996) – pop/viser
* *Brytningstid* (1997) – bestillingsverk
* *Melk og honning* (1998) – bedehussanger
* *One Day in October* (1998) – jazz 
* *Blod og bensin* (2000) – pop/rock/viser
* *Fløyel* (2004) – blanding av nye og gamle låter

### Singler
* *Sommardag* (1990) – 2-spors 7"-singel
**Seashell* (1994) – 2-spors CD-singel (promo)
* *Den fyrste song* (1996) – 2-spors CD-singel (promo)
**Brytningstid* (1997) – 3-spors CD-singel (promo)
* *Det var ein gong* (1998) – 2-spors CD-singel
**Gone babe* (2000) – 1-spors CD-singel (promo)
**Var ikkje der* (2000) – 2-spors CD-singel (promo)

### Andre plateutgivelser
* Trondheim Symfoniorkester: *Kenneth Sivertsen/Eyvind Solås/Magnar Åm* (1990) – inkl. Sivertsens komposisjon "For Ope Hav"
* Herborg Kråkevik: *Mi Haugtussa* (1995) – produsert og tonesatt av Kenneth Sivertsen
* Hansakvartetten: *Musikk av Hvoslef, Bergh og Sivertsen* (2002) – inkl. Sivertsens komposisjon "Steingarden"
*Astrid Kloster: *Spor* (2007) – hyllestplate til Kenneth Sivertsen, med tolv nye versjoner av hans sanger
**Dragning – Chamber music by Kenneth Sivertsen* (2014) – inneholder fem nyinnspillinger av Sivertsens verk for kammerorkester

## Hovedverk
* *Largo i Bb-moll (Desember)* (1980) – for tenorsaxofon, klaver og strykeorkester
* *Spør vinden* (1981) – for cello og gitar
* *Miniature suite* (1981) – for blåsetrio
* *Håp – Symfoni nr. 1* (1981/84) – urfremført av Oslo Filharmoniske Orkester
* *For ope hav I* (1983) – kammerversjon
* *For ope hav II* (1983) – orkesterversjon
* *Timeglaset og morgonstjerna – Symfoni nr. 2* (1984/89) – urfremført av Oslo Filharmoniske Orkester
* *Festens gave* (1984) – for kor, fløyte og piano
* *Før og etterdønning* (1985) – for kammerbesetning
* *Døtrene* (1987) – for kor, fiolin og gitar
* *Himmelsyn* (1987) – for kor, jazzband og orkester
* *Dragning* (1989) – for klarinett og strykeorkester
* Teatermusikk (1990) – til stykket "Da jeg var liten var jeg vill og gal", DNS
* *Whistling wind* (1990) – for jentekor, fløyte, piano og synthesizer
* *Fylg tanken* (1990) – for bl. a. barnekor, hardingfele og el-gitar
* *Buicken* (1991) – filmmusikk m/Reidar Skår
* *Brevet til Loise* (1991) – for jentekor, piano, cello, tverrfløyte
* *Steingarden* (1991) – for strykekvartett
* *På veg til Hardanger* (1992) – for bl. a. hardingfele, tenorsaxofon og piano
* *Jordbær under sneen* (1993) – for strykere, jazzorkester med sangsolist
* *Eiketreet* (1994) – for munnspill og strykere
* *Brytningstid* (1995) – festspillballett til Carte Blanche
* *Sollandet frå grav* (2000) – for trompet
* *Requiem* (2003) – bestillingsverk til Bergen filharmoniske orkester

## Referanser


## Eksterne lenker
* 
* 
* 
*  Biografi i ''Norsk pop- og rockleksikon'' fra 2005
*  Kenneth Sivertsen synger «Den fyrste song» av Per Sivle og L.Søraas (melodi) sammen med Bjørn Eidsvåg.